אין כסף למדינה, אבל במטוס החדש של רה"מ מתכננים לרכוש מ-yes חבילת בידור במחיר מרקיע שחקים. מחברת yes נמסר: עיקר התקציב הינו תשלום לגופי תוכן עולמיים וחברות הפצה. עדכון: התעשייה האווירית דחתה את ההצעה ומחפשת חבילה זולה יותר! כל הפרטים

רוצה את מיטב הכתבות והתחקירים של שקוף ישירות לתיבה? פה נרשמים לניוזלטר.

|תומר אביטל|

חשיפת "שקוף" ו"הצינור": חרף הקיפאון הממשלתי והתקציבי – הממשלה מתכננת להקצות תקציב גרנדיוזי לחבילת הבידור שתוקרן ב"אייר פורס 1" הישראלי.

המטוס הטרי, שערך השבוע טיסת ניסוי ראשונה, סוקר רבות עקב עלויותיו שהרקיעו שחקים שוב ושוב. כעת מסתבר, שבתעשייה האווירית – האחראים על הכנת המטוס – לא התרגשו מהחריגות החמורות בתקציב, ועתה עמלים שם על חבילת צפייה למטוס במחיר גבוה במיוחד.

בחודשים האחרונים, ניהלו גורמים במחלקה האחראית על הקמת המטוס משא ומתן עם גופי שידור שונים לגבי חבילת בידור עבור המטוס הממלכתי, שייקרא "כנף ציון".

"בדגש על רכש אמריקאי" – חבילת הצפייה המפורטת

לפי מסמכים שהגיעו לידי "שקוף", מתקיים בימים אלה מו"מ עם חברת "yes".

ההסכם העולה משיחות בין הצדדים ובהתאם להנחות העבודה שנמסרו מהתעשייה האווירית, כולל פירוט לגבי חבילת הבידור הצפויה במטוס.

לפי פירוט זה, לרשות רה"מ, רעייתו ויועציו יעמדו לכל הפחות 8 סרטי קולנוע לבחירה במהלך הטיסה, כמחציתם סרטים חדשים שיצאו במהלך אותה שנה לקולנוע, והשאר "שוברי קופות על זמניים" וקלסיקות, עם תחלופה שוטפת של לפחות 80 סרטים בשנה.

בנוסף, רה"מ ייהנה מלפחות 50 שעות של סדרות רכש ("בדגש על 'רכש אמריקאי'"), מינימום של עשרים הפקות מקור של yes, וגם הפקה חדשה שעלתה לשידור במהלך שלושת החודשים הסמוכים לטיסה. yes מבטיחה, לפי המסמכים, לרענן את התכנים ולהיות קשובה לפידבק של מקבל ההחלטות מספר 1 ואנשיו.

העלות לציבור? כ-850 אלף שקל בשנה לכל הפחות

לפי הצעת המחיר של חברת yes, הסרטים וההפקות יסופקו בעלות של כ-600 אלף שקל. 250 אלף שקל נוספים יוקדשו לתפעול חבילת הבידור, לרבות המרות התוכן למסכי המטוס, תרגום וכיו"ב. העלות הינה עבור 10 טיסות בשנה, ואם יתקיימו יותר – החבילה תתייקר. כלומר, על מנת לעמוד בתנאי החבילה על רה"מ לטוס בממוצע פחות מפעם בחודש.

תזמון הרכישה שערורייתי. בתי חולים קורסים, עוטף עזה מוזנח, עובדים מפוטרים בעמותות שמחכות לתקציבים עקב הקיפאון הממשלתי, ועדיין נרכשת חבילת בידור במחיר מופרך עבור בנימין נתניהו או מחליפו.

בתקופה הזו בה אין כנסת מזה שנה ואמון הציבור ברשויות בשפל, היה עדיף שייצפו בנטפליקס, ייקראו ספר או לכל הפחות ימצאו חלופה זולה יותר.

מחיסכון בכספי ציבור לבזבוז אסטרונומי עדכון: בתעשייה האווירית החליטו לדחות את הצעת חברת yes עקב מחירה הגבוה!

כעת, הם מחפשים למטוס חבילת בידור זולה יותר. נמשיך לעקוב ולעדכן. מטוס ראש הממשלה המריא השבוע לטיסת ניסוי ראשונה, לאחר סאגה אינסופית. אני אישית בעד רכישת מטוס לרה"מ והנשיא. חשבו רגע, למה שלראשי המדינה שלנו לא יהיה מטוס משלהם? למה שיסתמכו כל פעם על טייקון או חברת תעופה שתחלוב אותם (כלומר אותנו)? הם סמלי מדינה. אני גם רוצה שיגיעו רעננים בדרך לפגישות חשובות. אלא שהליך הרכש, אותו סיקרתי מתחילת הדרך, מחייב הקמת ועדת חקירה. כבר ב-2010 קידמה הממשלה את רכישתו. באותה העת, אבי דיכטר וגורמים ממשלתיים טענו כי רכישתו בכלל תחסוך כסף לאורך זמן. לפי נתונים שהוצגו בכנסת אודות עלות הטיסות של ראש הממשלה לחו"ל (ללא הוצאות אבטחה ואחרות) עומדות לכל הפחות על 17 מיליון שקל בשנה. נטען שרכישת מטוס תעלה לממשלה כ-100 מיליון שקל ותחזוקו יעלה כ-5 מיליון נוספים. כך, הסבירו, הרכישה תניב בסופו של דבר חיסכון של 12 מיליון שקל בשנה של כספי ציבור. לפי הנתונים שהציג דיכטר, לאחר 7 שנים הייתה הממשלה אמורה להחזיר את ההשקעה על המטוס, ולאחר מכן אף לחסוך מתקציב הוצאות הטיסה סכום של כ-12 מיליון שקל בשנה. על בסיס נתונים אלו ואחרים, תכנית רכישת המטוס קודמה. אלא שלאורך השנים התברר כי הממשלה טעתה, בלשון המעטה. ב-2015 אישר הקבינט סכום פנטסטי של 729 מיליון שקל למטוס. תקציב הרכישה וההקמה עמד לבסוף על 393 מיליון שקל, ותפעול ותחזוקת המטוס יעמדו על 336 מיליון שקל לחמש שנים. לשם השוואה, כל השווי של אל-על על צי מטוסיה (וחובותיה) עומד על כ-470 מיליון ש"ח.

משרד רה"מ סירב לפרט לבקשתנו את עלויות התחזוק ולהסביר מדוע התקציב כה התייקר. במשרד גם סירבו להגיב לכתבה.

מחברת yes נמסר בתגובה "כל התכנים הישראליים של yes ובכלל זאת הפקות המקור שזכו לפרסים בעולם, ניתנים בשמחה ובגאווה חינם למטוס ראשי המדינה לצרכי קידומם. לצערנו גופי תוכן עולמיים וחברות הפצה זרות של סרטים וסדרות מחו"ל לא פועלות באופן דומה ומבקשות תשלום על זכויות שידור מחוץ לטריטוריית המדינה. כמו כן, קיימות הוצאות מינימלית לצורך המרות טכניות, התאמות למערכת וכד. יודגש כי yes אינה מרוויחה דבר במקרה זה".